Kispesten született. A Kazi női trió tagja. Testvérei Kazi Olga és Kazi Valéria atléták, középtávfutók. 1950-től a Szolnoki MÁV, a Budapesti Lokomotív, a Budapesti Törekvés, majd 1961-ig a BVSC közép- és hosszútávfutója volt. 1954. május 29-én Budapesten futotta a világcsúcsot 880 yardon, majd Tatán június 21-én a világ legjobbját elérő 3 × 880 yardos váltó sikeréhez is jelentősen hozzájárult. Nemzetközi versenyeken elért legjobb eredménye az 1954-es berni Európa-bajnokságon volt. Országos bajnokságot nyert 800 m-en, 400 m-en és mezei versenyen. Emlékezetes a stockholmi svéd–magyar verseny. Fantasztikus új magyar csúcsot ért el, alig maradva el a fennálló világcsúcstól. A közönség nagy tapssal köszönte meg. Másnap  „A fehér futó istennő”  címmel jelent meg tudósítás az újságokban.